મહારાણાઓ માટે બનાવાયેલો એક ખાસ મોનસૂન મહેલ સજ્જનગઢ પેલેસ એક પહાડી પર બંધાયેલો છે. અહીંથી ઉદયપુરનાં સરોવરનું મોહક દશ્ય જોવા મળે છે. મહારાણા સજ્જનસિંહે બંધાવેલો ગુલાબ બાગમાં ગુલાબની અનેક જાતો માટે જાણીતો બની ચૂક્યો છે. બાગમાં એક પુસ્તકાલય છે. અહીં કેટલીક દુર્લભ હસ્તપ્રતો અને પુસ્તકોનો સંગ્રહ છે. અહીં એક મિની ઝૂ પણ છે. રાજસ્થાનમાં કિલ્લા અને મહેલોની જેમ જ આલીશાન હવેલીઓ બનાવવાની પણ પરંપરા રહી છે. ઉદયપુરમાં બાગોરની હવેલી આ પરંપરાનું જીવંત ઉદાહરણ છે. પિછૌલા સરોવરના ગણગૌર ઘાટ પર આવેલી આ હવેલી મહારાણા પ્રતાપના પ્રધાનમંત્રી અમરચંદ બડવાએ બંધાવી હતી. ઉદયપુરમાં આવેલા વેસ્ટર્ન ઝોન કલ્ચરલ સેન્ટરે 1986માં આ હવેલીનો કાયાકલ્પ કરાવીને તેને પુન:ગૌરવવંતી બનાવવાનું કામ કર્યું હતું. ત્યારથી બાગોરની આ હવેલી એક હવેલી સંગ્રહાલય તરીકે પ્રવાસીઓને આકર્ષે છે. આ હવેલીમાં આમ તો કુલ 138 કક્ષ છે. તેમાંના અનેક કક્ષ આજે પ્રવાસીઓ સમક્ષ મેવાડની હવેલીઓનો વૈભવ ખુલ્લો કરે છે. બેઠક કક્ષ, આમોદપ્રમોદ કક્ષ, જનાના મહેલ, શૃંગાર કક્ષ, પૂજાઘર વગેરે કક્ષોમાં એ જમાનાની ચીજોથી શણગાર કરાયો છે. અહીં મેવાડ શૈલીનાં 200 વર્ષ જૂનાં ભીંતચિત્રો અને ત્રિપોલિય ઉપર બનેલા મહેલ જેવા કક્ષમાં પચ્ચીકારી વર્ક તો ખરેખર જોવા જેવું છે. આ હવેલી સિટી પેલેસથી થોડે જ દૂર છે.